U Washingtonu održan 58. Nacionalni molitveni doručak
Ivan Bagarić je bio jedini gost na Nacionalnom molitvenom doručku iz Republike Hrvatske, a sam nam je rekao da je od pozvanih zbog šted
U Washingtonu je održan 58. Nacionalni molitveni doručak, tradicionalna manifestacija na koju dolaze gosti iz cijelog svijeta, a kojoj je nazočio i američki predsjednik Barack Obama. Ivan Bagarić je bio jedan od nekoliko stotina sudionika na Nacionalnom molitvenom doručku, a svaki od gostiju bio je pozvan na ovaj skup, obično od strane nekog kongresmena ili senatora, točnije interesnih grupa koje su okupljene oko američkog Kongresa. Na molitvenom doručku se okupe ljudi svih religija i iz svih dijelova svijeta. Bagarić: „Ovo je za mene jedno veliko iskustvo i u svakom slučaju dirljivo je vidjeti toliko ljudi iz toliko zemalja, toliko različitosti, a ujedinjenih i objedinjenih oko jednoga, a to je dakle aktualnost Isusa Krista kao osobe. Ovo je tradicija koja u Americi traje i koja uporno i uspješno okuplja ljude kako bi nadišli svoje različitosti i kako bi iznalazili rješenja. Ljepota ovog skupa je u tome da se različiti ljudi pod kapom nebeskom okupe oko jednog ovakvog događaja, a zapravo sve je njih, uključivo i američkog predsjednika i državnu tajnicu, okupio Isus Krist“. Ivan Bagarić kaže da ga je nazočnost na Nacionalnom molitvenom doručku ponukala na sljedeće razmišljanje: Bagarić: „Ovo je vrlo važno iskustvo i za nas u Hrvatskoj koji se uglavnom deklariramo kao kršćani, većinom katolici, koliko doista živimo vrednote kršćanstva i Isusa Krista. Mislim da bi bilo dobro da hrvatski Sabor uzme u tradiciju ovaj jedan lijepi običaj da se održe molitve prije svakog zasjedanja, pa mislim da bi one naše sjednice bile uspješnije, da bi manje jedni drugima vagali svaku riječ i da bi uspješnije donosili odluke“. Na konstataciju vašeg izvjestitelja da u Saboru ima i onih nisu kršćani i katolici Ivan Bagarić odgovara: Bagarić: „Pa, ni oni nisu isključeni. Ovaj događaj ne isključuje nikoga. Isus Krist je osoba koja okuplja sve i ako se ljudi ne nalaze u vjeri, dakle na istom osnovu, onda se svakako nalaze na istim vrijednostima“. Ivan Bagarić je bio jedini gost na Nacionalnom molitvenom doručku iz Republike Hrvatske, a sam nam je rekao da je od pozvanih zbog štednje došao samo on jer svi koji dođu na molitveni doručak sami snose svoje troškove. Ta činjenica nimalo nije omela da iz Bosne i Hercegovine dođe osam gostiju, iz Srbije sedam, a iz Makedonije šest. A, što se Ivana Bagarića tiče, on je zapravo zastupnik u Saboru iz kvote Hrvata koji žive izvan Hrvatske, što u njegovom slučaju znači iz Bosne i Hercegovine. On je, naime, član Predsjedništva stranke HDZ 1990. Podsjećanja radi, prošle je godine na Nacionalni molitveni doručak, uz ostale, iz Hrvatske došao Ivo Josipović, koji će za koji dan i službeno postati predsjednik zemlje.